Opsies vir SOE's in deure sluit, sê tesourie - Ekonomie - Republikein
Friday, July 19th, 18:26:45
Opsies vir SOE's in deure sluit, sê tesourie
William Horne – Suid-Afrika kan nie daarmee volhou om staatsondernemings te dra wat nie van kernbelang vir ontwikkelingsdoelwitte is nie.
“Daardie dae is verby.” – Netwerk24 Solidariteit-lid: Van die kortlys na die ranglys - Solidariteit WêreldSolidariteit Wêreld
Tuis › Nuuskantoor › Solidariteit-lid: Van die kortlys na die ranglys
Solidariteit-lid: Van die kortlys na die ranglys
28 jaar – dit is die jare se ondervinding wat kaptein Sureta Gelderblom op haar kerfstok het in die Suid-Afrikaanse Polisiediens (SAPD). Dit is ’n rapsie meer as ’n kwart eeu se ondervinding in ernstige kommersiële misdaadondersoeke in die Wes-Kaap waarvan ongeveer 13 jaar betrekking gehad het op die bankwese en spesifiek sake wat verband hou met bedrog. Dus, 28 jaar diens in die SAPD op 1 Oktober 2019, en 26 jaar hiervan in kommersiële misdaadondersoeke.
Die aantal jare kom nie sommer vanself nie en daar is min mense wat kaptein Sureta se skoene kan volstaan.
In 2018 word die pos van luitenant-kolonel by die Ernstige Kommersiële Misdaadondersoekeenheid in die Wes-Kaap twee keer deur die SAPD geadverteer. Albei kere word Sureta Gelderblom op die kortlys geplaas met die gedagte dat sy vir verdere onderhoude genooi sal word. Die hoop het egter beskaam en die pos is weens onbekende redes onttrek.
Die uitdagende pad wat kaptein Sureta op 1 Augustus 1993 aangepak het toe sy haar werk met durf en daad vir die eerste keer aangepak het sou haar egter nie onderkry nie. Suid-Afrika se vroue in hulle blou uniforms gee nie so maklik op nie!
In Julie vanjaar word daar weer verskeie poste in die SAPD geadverteer en Sureta doen aansoek om drie verskillende poste. Een van die poste, luitenant-kolonel by die Ernstige Kommersiële Misdaadondersoekeenheid in die Wes-Kaap, is dieselfde pos wat in 2018 twee keer onttrek was en waarvoor kaptein Sureta op die kortlys was. Sy word egter nie die keer op die kortlys geplaas vir die pos waarvoor sy twee keer vantevore die kortlys gehaal het nie, maar vir ’n ander pos waarin sy minder ervaring het.
Solidariteit se verteenwoordigers in die openbare sektor is egter mense van staal. Dié verteenwoordigers wat self jare se ondervinding in die SAPD het, verstaan hoe sake en regulasies in die SAPD werk, maar ook hoe dit toegepas word teenoor hoe dit behoort te werk. Hulle skroom nie in hul strewe na geregtigheid nie en lewer die beste advies aan Solidariteit-lede.
Om dit te besef hoef jy nie lank tyd saam met hulle deur te bring nie. Ek het onlangs Solidariteit se kantoor in Bellville besoek en was gelukkig genoeg om saam met Ronel Stander, organiseerder in die openbare sektor, tyd te spandeer en ek kan werklik sê dat sy enige lid van die SAPD wat om hulp vra graag adviseer. Die tyd wat sy op die pad en op haar foon spandeer om seker te maak dat daar na lede se belange omgesien word, is verstommend. Haar kennis is puik en die passie vir haar werk en lede van die SAPD (wat sy as haar eie mense beskou) is onblusbaar.
Ronel het dadelik werk gemaak van kaptein Sureta se saak en in haar bekwame hande is dit verder gevoer. Verdere ondersoek deur Ronel het bewys dat die samestelling van die bevorderingspaneel vir die geadverteerde poste in die Wes-Kaap vir die range van kaptein tot luitenant-kolonel nie ingevolge Nasionale Instruksie 3 van 2015 geskied het nie. Volgens hierdie nasionale opdrag moet die paneel vir kapteins tot luitenant-kolonels uit ’n brigadier as voorsitter bestaan en die oorblywende lede van die paneel moet ten minste op die vlak van kolonel of gelykstaande daaraan wees, wat nie hier die geval was nie.
Die eerste stap in so ʼn geval is om die SAPD skriftelik te versoek om te verseker dat enige onreëlmatighede dringend reggestel word. Indien dit nie plaasvind nie, word dit gewoonlik gevolg deur ’n interne grief wat op ’n arbitrasie kan uitloop.
Soms is dit klein dinge wat groot dinge laat gebeur
Na Solidariteit se skrywe aan die SAPD is die proses deur die afdelingskommissaris gestop, waarna kaptein Sureta Gelderblom op die kortlys geplaas is vir die pos waarvoor sy aanvanklik aansoek gedoen het. Sy is daarna genooi vir ’n onderhoud. Solidariteit kan ook noem dat sy die pos gekry het en sy is nou die nuwe luitenant-kolonel wat in beheer staan van die Prioriteit Misdaadbestuursentrum in die Wes-Kaap.
“Dit is ’n suksesverhaal vir Solidariteit wat kan bewys dat wanneer probleme vroegtydig hanteer word ons makliker lede kan help en in die proses ook so kan verhoed dat ons na arbitrasie gaan,” het Ronel Stander gesê.